[Innocentius Episcopus servus servorum Dei, dilectis filiis Abbati et conventui Clun. salutem et Apostolicam Benedictionem. Quò abundantius Regularis ordinis Professores percipiunt in temporalibus divinæ gratiam largitatis, eò fortius filii sæculi eorum profectibus invidentes ipsos suis satagunt molestiis sub prætextu justitiæ fatigare. Ex vestra sanè insinuatione accepimus quod, cum Diœceses in partibus vestris adeo sint diffusæ, quòd quædam etiam per tres dietas et amplius protenduntur; nonnulli Clerici et Laici vos gravare volentes, contra vos et fratres vestros in eisdem Diocesibus constitutos, judicibus licet non ultra duas dietas extra Diœcesim à vestris tamen domibus longè ultra distantibus causas obtinent delegari, per quas nimiùm gravari expensis et laboribus vos contingit: unde provideri super hoc vobis et fratribus vestris per nostram sollicitudinem postulastis. Quia verò eò magis vestris occurrimus gravaminibus, quò specialius ad Sedem Apostolicam pertinetis, adinstar piæ memoriæ Gregorii Papæ prædecessoris nostri, auctoritate vobis præsentium indulgemus, ut vos, et fratres vestri ultra duas dietas à vestro Monasterio, vel domibus immediatè tamen ad Monasterium vestrum spectantibus, trahi ad judicium per Commissiones Apostolicas non possitis, nisi de indulgentia hujusmodi expressam fecerint mentionem. Nulli ergo etc. Datum Lugduni. VI. Kalendas Octobris, Pontificatus nostri anno III.]